Worklecy (SN). Nimale 60 małkich a wjetšich ptačkow Worklečanskeje pěstowarnje „K wódnemu mužej“ wuhotowa minjeny pjatk w ponowjenej sportowni swój kwasny dźeń. Za to přeprosychu sej nimale 200 hosći zbliska a zdaloka, kotrymž předstajichu w najrjeńšej pyše swoje pěsnički, basnički a reje kołowokoło ptačeho kwasa. Program běchu w tydźenjomaj do wulkeho dnja ze swojimi kubłarkami pilnje nazwučowali. Tež pěstowarska skupina, kotraž běše z Großnaundorfa přijěła, měješe wulke wjeselo na wotměnjawym a lóštnym předstajenju Worklečanskich dźěći. Dobra nalada mjez nimi přenjese so bórze na wšitkich hosći, kotřiž dachu sej po programje słódnu šalku kwasneho kofeja a tykanca zesłodźeć. Wočiwidnje spokojom dźakowaše so wjesnjanosta Franc Brusk (CDU) kubłarkam a wšitkim pomocnikam za woprawdźe poradźeny swjedźeń.
szl_Latn